## FGV renova el tancat metàl·lic en l’entorn urbà de l’estació d’Alginet de la línia 1 de Metrovalencia

*** Amb esta actuació, es minimitza la possibilitat de venciment cap a les vies, es corregixen problemes d’alineació i de pèrdua d’estructura per oxidació i es millora l’estètica
* Amb un pressupost de quasi 200.000 euros, està previst que els treballs concloguen a finals novembre amb una longitud de 700 metres**

Ferrocarrils de la Generalitat Valenciana (FGV) ha iniciat els treballs de substitució i renovació de 700 metres del tancat metàl·lic en l’entorn urbà de l’estació d’Alginet de la línia 1 de Metrovalencia (Bétera-Castelló). El pressupost és de 196.071,18 euros i es preveu finalitzar les obres a finals de novembre.

Després de diverses revisions, s’han detectat diversos problemes i deficiències que han aconsellat l’actuació, com l’oxidació, pèrdua d’estructura metàl·lica, el mal estat del mur de formigó, vegetació molt pegada al tancat que provoca l’oxidació i una forta pressió sobre el tancat per a inclinar-se cap a la plataforma ferroviària, falta de continuïtat en el tancament amb obertures que permeten l’accés, falta d’alineació i risc de venciment cap a les vies, i problemes de suports i ancoratges que sostenen els mòduls de tancat.

Per tot això, s’ha decidit començar una actuació que pretén millorar l’estètica del tancat, minimitzar la possibilitat de venciment d’este cap a la plataforma ferroviària, alhora que es corregiran els problemes de falta d’alineació i de pèrdua d’estructura per oxidació.

En la substitució del tancament metàl·lic s’ha decidit respectar el mur de formigó existent, si bé es repararà en els punts que siga necessari. El tancat metàl·lic serà galvanitzat de mòduls d’un per tres metres.

Esta actuació s’emmarca dins del servici de tancaments de tancats en la xarxa de Metrovalencia dels anys 2023, 2024 i 2025 en el qual s’han realitzat 38 intervencions en diferents línies de metro i tramvia en nombrosos municipis de la província, especialment de les línies 1 i 3.

En concret, s’han instal·lat 12,7 quilòmetres de tancats metàl·lics amb una inversió superior als 2,5 milions d’euros, IVA inclòs, sense comptar amb els tancaments produïts a causa de la dana a València Sud, Paiporta i Picanya que s’han realitzat dins de contractes d’emergència, aliens al pla de manteniment habitual.

Fecha: 09/11/2025